พร้อมรับเที่ยวบินปฐมฤกษ์ฟื้นความสัมพันธ์ไทย-ซาอุดีอาระเบีย
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยว่า ตามที่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เดินทางเยือนราชอาณาจักรซาอุดีอาระเบียอย่างเป็นทางการเมื่อวันที่ 25 มกราคม 2565 ที่ผ่านมา เพื่อฟื้นความสัมพันธ์ครั้งประวัติศาสตร์ ได้นำมาสู่การฟื้นฟูความร่วมมือของทั้ง 2 ประเทศในหลายด้าน โดยเฉพาะด้านเศรษฐกิจและการท่องเที่ยว ซึ่งล่าสุดสายการบิน Saudi Arabian Airlines ได้มีแผนที่จะกลับมาเปิดเที่ยวบินตรงซาอุดีอาระเบีย-ไทยอีกครั้ง โดยจะเริ่มเที่ยวบินปฐมฤกษ์ ในวันที่ 28 กุมภาพันธ์นี้ หลังจากไม่ได้ทำการบินมายังประเทศไทย เป็นเวลา 32 ปี จึงได้สั่งการให้ท่าอากาศยานสุวรรณภูมิ ประสานหน่วยงานที่เกี่ยวข้องร่วมกันเตรียมความพร้อมให้การต้อนรับและอำนวยความสะดวกให้ผู้โดยสารที่เดินทางมากับเที่ยวบินปฐมฤกษ์ดังกล่าวให้เป็นไปด้วยความเรียบร้อยในทุกด้านภายใต้มาตรการด้านสาธารณสุขที่เข้มงวดด้านนายกิตติพงศ์ กิตติขจร ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ ทอท. เปิดเผยว่า  เพื่อเป็นการเตรียมความพร้อมรับเที่ยวบินสำหรับเที่ยวบินปฐมฤกษ์ มีกำหนดเดินทางถึงท่าอากาศยานสุวรรณภูมิเวลา 18.05 น. เบื้องต้นได้ประสานด่านควบคุมโรคติดต่อระหว่างประเทศ กองบังคับการตรวจคนเข้าเมือง 2 สำนักงานศุลกากรท่าอากาศยานสุวรรณภูมิ เจ้าหน้าที่โรงแรมและสายการบิน Saudi Arabian Airlines จัดเจ้าหน้าที่เตรียมการอำนวยความสะดวกแก่ผู้โดยสารที่เดินทางมาพร้อมกับเที่ยวบินดังกล่าว ซึ่งคาดว่าจะมีประมาณ 120 คน ให้ได้รับความสะดวกในการผ่านขั้นตอนการเดินทางเข้าประเทศไทย และเป็นไปตามมาตรการการเฝ้าระวังการแพร่ระบาดโควิด-19 อย่างเคร่งครัด นอกจากนี้ เพื่อเป็นการสร้างความประทับใจแก่ผู้โดยสาร ท่าอากาศยานสุวรรณภูมิได้จัดเตรียมอุโมงค์น้ำในการต้อนรับเที่ยวบินปฐมฤกษ์ จัดเจ้าหน้าที่ให้การต้อนรับร่วมกับการท่องเที่ยวแห่งประเทศไทย หรือ ททท. และมอบของที่ระลึกให้กับผู้โดยสารที่เดินทางมากับเที่ยวบินดังกล่าวสำหรับตารางการบิน (Slot) แบ่งเป็น เที่ยวบินประจำฤดูกาลการบินฤดูหนาว 2564 ทำการบินสัปดาห์ละ 3 เที่ยวบิน เส้นทาง กรุงริยาด - ทสภ. - กรุงริยาด ระหว่างวันที่ 28 กุมภาพันธ์ 2565 –25 มีนาคม 2565 โดยจะทำการบินในวันจันทร์ พุธ และศุกร์ เวลาตามตารางการบินขาเข้า 18.05 น. และเวลาตามตารางการบินขาออก 20.35 น. ส่วนเที่ยวบินประจำฤดูกาลการบินฤดูร้อน 2565 ทำการบินสัปดาห์ละ 7 เที่ยวบิน เส้นทาง เจดดาห์ - ทสภ. - เจดดาห์ ระหว่างวันที่ 27 มีนาคม 2565 –29 ตุลาคม 2565 โดยจะทำการบินในวันจันทร์ พุธ ศุกร์ และอาทิตย์ เวลาตามตารางการบินขาเข้า 16.55 น. และเวลาตามตารางการบินขาออก 00.15 น. (ของวันถัดไป)